CELEX: 22008D0494
Language: mt
Date: 2008-06-13 00:00:00
Title: 2008/494/KE: Deċiżjoni Nru 1/2008 tal-Kunsill tal-Ministri AKP-KE tat- 13 ta’ Ġunju 2008 dwar ir-reviżjoni tal-modalitajiet tal-finanzjament għall-varjazzjonijiet ta’ żmien qasir tad-dħul mill-esportazzjoni

1.7.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 171/63
            
         DEĊIŻJONI Nru 1/2008 TAL-KUNSILL TAL-MINISTRI AKP-KE
   tat-13 ta’ Ġunju 2008
   dwar ir-reviżjoni tal-modalitajiet tal-finanzjament għall-varjazzjonijiet ta’ żmien qasir tad-dħul mill-esportazzjoni
   (2008/494/KE)
   IL-KUNSILL TAL-MINISTRI AKP-KE,
   Wara li kkunsidra l-Ftehim ta’ Sħubija AKP-KE ffirmat f’Kotonú fit-23 ta’ Ġunju 2000 u rrivedut fil-Lussemburgu fil-25 ta’ Ġunju 2005 (minn issa ‘l quddiem imsejjaħ “il-Ftehim ta’ Sħubija AKP-KE”), u b’mod partikolari l-Artikolu 100 tiegħu,
   Billi:
   
               (1)
            
            
               Il-pajjiżi firmatarji tal-Ftehim ta’ Sħubija AKP-KE, filwaqt li jagħrfu li l-instabbiltà fid-dħul mill-esportazzjoni tista’ tkun ta’ ħsara għall-iżvilupp ta’ l-Istati AKP, ħolqu sistema ta’ sostenn addizzjonali maħsuba sabiex tnaqqas l-effetti negattivi ta’ kwalunkwe instabbiltà fid-dħul mill-esportazzjoni, inkluż dak fis-settur agrikolu u tal-minjieri, u jikkonfermaw li l-għan ta’ dan is-sostenn huwa li jkunu mħarsa r-riformi u l-linji politiċi soċjo-ekonomiċi li jistgħu jintlaqtu b’mod negattiv minħabba tnaqqis fid-dħul u li jirrimedjaw għall-effetti avversi ta’ l-instabbiltà tad-dħul mill-esportazzjoni li ġej mill-prodotti agrikoli u tal-minjieri.
            
         
               (2)
            
            
               Konformement ma’ l-Artikolu 11 ta’ l-Anness II mal-Ftehim ta’ Sħubija AKP-KE, id-dispożizzjonijiet tal-Kapitolu 3 ta’ l-imsemmi Anness dwar il-finanzjament tal-varjazzjonijiet ta’ żmien qasir tad-dħul mill-esportazzjoni għandhom ikunu suġġetti għal reviżjoni sa mhux aktar tard wara sentejn ta’ applikazzjoni u, wara dan, fuq talba ta’ waħda mill-partijiet.
            
         
               (3)
            
            
               Is-sistema ta’ sostenn maħsuba sabiex tnaqqas l-effetti negattivi ta’ kwalunkwe instabbiltà fid-dħul mill-esportazzjoni kienet emendata l-ewwel bid-Deċiżjoni Nru 2/2004 tal-Kunsill tal-Ministri AKP-KE tat-30 ta’ Ġunju 2004.
            
         
               (4)
            
            
               Waqt l-iffirmar tal-Ftehim ta’ Sħubija AKP-KE rrivedut fil-Lussemburgu fil-25 ta’ Ġunju 2005, il-Partijiet għamlu dikjarazzjoni konġunta li: “Il-Kunsill tal-Ministri AKP-KE ser jeżamina, fl-applikazzjoni tad-dispożizzjonijiet li jinsabu fl-Artikolu 100 tal-Ftehim ta’ Kotonù, il-proposti tan-naħa ta’ l-AKP dwar l-Anness II tiegħu dwar l-oxxillazzjonijiet ta’ żmien qasir fl-ammonti tad-dħul mill-esportazzjoni”.
            
         
               (5)
            
            
               Jaqbel li jittejjeb il-funzjonament tas-sistema ta’ finanzjament tal-varjazzjonijiet ta’ żmien qasir fid-dħul mill-esportazzjoni sabiex dan ikun aktar adegwat għall-objettivi tas-sistema,
            
         IDDEĊIEDA KIF ĠEJ:
   Artikolu 1
   Il-Kapitolu 3 ta’ l-Anness II mal-Ftehim ta’ Sħubija AKP-KE huwa emendat kif ġej:
   
               (1)
            
            
               l-Artikolu 9(1) huwa sostitwit bit-test li ġej:
               “Kriterji ta’ eliġibbiltà
               1.   L-eliġibbiltà għal risorsi addizzjonali għandha tiġi stabbilita minn:
               
                           —
                        
                        
                           telf ta’ 10 % (2 % fil-każ ta’ Stati inqas żviluppati, mingħajr kosta, gżejjer u f’sitwazzjoni ta’ wara kunflitt jew ta’ wara diżastru naturali) tad-dħul mill-esportazzjoni ta’ merkanzija meta mqabbel mal-medja aritmetika tad-dħul ta’ l-erba’ snin ta’ qabel is-sena ta’ l-applikazzjoni fejn jiġi eskluż il-valur l-aktar estrem; jew
                        
                     
                           —
                        
                        
                           telf ta’ 10 % (2 % fil-każ ta’ Stati inqas żviluppati, mingħajr kosta, gżejjer u f’sitwazzjoni ta’ wara kunflitt jew ta’ wara diżastru naturali) tad-dħul mill-esportazzjoni tat-total tal-prodotti agrikoli jew tal-minjieri meta mqabbel mal-medja aritmetika tad-dħul fl-ewwel erba’ snin ta’ qabel is-sena ta’ l-applikazzjoni, eskluż il-valur l-aktar estrem għal pajjiżi fejn id-dħul mill-esportazzjoni ta’ prodotti agrikoli jew tal-minjieri jirrappreżenta aktar minn 40 % tad-dħul kollu mill-esportazzjoni ta’ merkanzija; jew
                        
                     
                           —
                        
                        
                           telf ta’ 10 % (2 % fil-każ ta’ Stati inqas żviluppati, mingħajr kosta, gżejjer u f’sitwazzjoni ta’ wara kunflitt jew ta’ wara diżastru naturali) tad-dħul mill-esportazzjoni tal-prodotti agrikoli jew tal-minjieri kollha meta mqabbel mal-medja aritmetika tad-dħul ta’ l-erba’ snin ta’ qabel is-sena ta’ l-applikazzjoni fejn jiġi eskluż il-valur l-aktar estrem għall-pajjiżi li d-dħul tagħhom mill-esportazzjoni ta’ prodotti agrikoli jew tal-minjieri jirrappreżenta bejn 20 % u 40 % tad-dħul totali mill-esportazzjoni ta’ merkanzija, dment li dan id-dħul totali ma jżidx b’mod aktar minn proporzjonali ma’ l-impatt tat-telf tad-dħul mill-esportazzjoni tal-prodotti agrikoli jew tal-minjieri fl-ammont totali ta’ l-esportazzjonijiet.”.
                        
                     
         
               (2)
            
            
               l-Artikolu 9(2) huwa sostitwit bit-test li ġej:
               “2.   It-telf tad-dħul mill-esportazzjoni ddefinit fil-paragrafu 1 għandu jkun aktar minn jew daqs 0,5 % tal-PGD sabiex japplika d-dritt għal sostenn addizzjonali. Id-dritt għal sostenn addizzjonali huwa limitat għal tliet snin suċċessivi.”;
            
         
               (3)
            
            
               l-Artikolu 9(3) huwa sostitwit bit-test li ġej:
               “3.   Ir-riżorsi addizzjonali għandhom jidhru fil-kontijiet pubbliċi tal-pajjiż ikkonċernat. Dawn jintużaw konformement mar-regoli u l-metodi ta’ programmazzjoni, inklużi d-dispożizzjonijiet speċifiċi ta’ l-Anness IV dwar il-proċeduri ta’ implimentazzjoni u ta’ ġestjoni, abbażi ta’ ftehim stabbiliti minn qabel mill-Komunità u l-Istat AKP ikkonċernat matul is-sena ta’ wara s-sena ta’ applikazzjoni. Bi ftehim komuni bejn iż-żewġ partijiet, ir-riżorsi jistgħu jintużaw sabiex jiffinanzjaw programmi li jidhru fil-baġit nazzjonali. Parti mir-riżorsi addizzjonali sadanittant tista’ tiġi rriservata għal setturi speċifiċi, partikolarment sabiex jiġu żviluppati sistemi ta’ assigurazzjoni kummerċjali maħsuba sabiex iħarsu kontra l-varjazzjonijiet tad-dħul mill-esportazzjoni.”.
            
         
               (4)
            
            
               l-Artikolu li ġej huwa miżjud mal-Kapitolu 3 ta’ l-Anness II:
               “Artikolu 9a
               1.   L-ammont ta’ sostenn finanzjarju addizzjonali huwa daqs it-telf tad-dħul mill-esportazzjoni mmultiplikat bil-medja aritmetika tal-proporzjon ‘dħul tal-gvern/prodott gross domestiku’ ta’ l-erba’ snin ta’ qabel is-sena ta’ applikazzjoni fejn jiġi eskluż il-valur l-aktar estrem u l-limitu massimu ta’ dan il-proporzjoni kun 25 %.
               2.   L-analiżi tad-data pprovduta mill-Istati AKP sabiex tkun iddeterminata l-eliġibbiltà u s-sostenn finanzjarju addizzjonali ddefinit fl-Artikolu 9 ssir mill-Kummissjoni fil-munita lokali korretta skond ir-rata ta’ inflazzjoni. Il-Kummissjoni ser tikkonverti mbagħad l-ammont potenzjali tas-sostenn finanzjarju addizzjonali f’Euro, konformement mal-proċeduri tagħha.
               3.   Fil-qafas tal-pakkett finanzjarju allokat għall-finanzjament tal-programmi indikattivi nazzjonali, il-Kummissjoni kull sena ser tiddetermina pakkett għas-sostenn f’każ ta’ varjazzjonijiet ta’ żmien qasir tad-dħul mill-esportazzjoni li jkopri l-pajjiżi AKP kollha. F’każ fejn is-somma tas-sostenn finanzjarju kkalkulata abbażi tal-kriterji ddefiniti fl-Artikolu 9 taqbeż l-ammont ta’ dan il-pakkett, it-tqassim ta’ l-allokazzjonijiet nazzjonali jsir proporzjonalment ma’ l-ammont potenzjali tas-sostenn finanzjarju addizzjonali ta’ kull Stat AKP mfissra f’Euro.”.
            
         
               (5)
            
            
               l-Artikolu 10 għandu jiġi sostitwit bit-test li ġej:
               “Is-sistema ta’ allokazzjoni tar-riżorsi addizzjonali tipprevedi xi ħlasijiet antiċipati maħsuba sabiex inaqqsu l-problemi li jirriżultaw minn dewmien fil-kisba ta’ l-istatistiki kummerċjali kkonsolidati u sabiex jiżguraw li r-riżorsi in kwistjoni jkunu jistgħu jiġu inklużi aktar tard fil-baġit tat-tieni sena ta’ wara s-sena ta’ applikazzjoni. L-għotja ta’ ħlas antiċipat hija rriservata għall-Istati fejn is-sostenn finanzjarju taħt il-FLEX jista’ jiġi implimentat permezz ta’ sostenn baġitarju ġenerali. Il-ħlasijiet antiċipati għandhom jingħataw abbażi ta’ statistiki proviżorji dwar l-esportazzjoni mfassla mill-gvern u ppreżentati lill-Kummissjoni. Il-ħlas antiċipat massimu huwa ta’ 100 % ta’ l-ammont tas-sostenn finanzjarju previst għas-sena ta’ applikazzjoni. L-ammonti mogħtija b’dan il-mod għandhom ikunu aġġustati skond l-istatistiki kkonsolidati definittivi dwar l-esportazzjoni. Dawn l-istatistiki għandhom ikunu ppreżentati sa mhux aktar tard mill-31 ta’ Diċembru tat-tieni sena ta’ wara s-sena ta’ applikazzjoni.”.
            
         Artikolu 2
   Din id-Deċiżjoni għandha tidħol fis-seħħ fil-jum ta’ l-adozzjoni tagħha.
   
      Magħmul f’Addis Abeba, 13 ta’ Ġunju 2008.
      
         
            Għall-Kunsill tal-Ministri AKP-KE
         
         
            Il-President
         
         Mohamed Ahmed AWALEH